钦定古今图书集成/明伦汇编/官常典/第617卷 > 祁敕
## 钦定古今图书集成/明伦汇编/官常典/第617卷 > 祁敕

按《明外史循吏传》：“敕字惟允，东莞人。父顺，天顺时廷
对拟第一，以姓名近御讳，抑寘二甲，终江西左布政
使，有声于时。叔父颐，兄孜政皆举于乡。敏举进士，终
户部主事。敕以正德十二年擢第，授刑部主事。嘉靖
初，伏阙诤《大礼》，系狱，廷杖获释。历员外郎、郎中，善决
狱，为尚书胡世宁所器。八年，迁饶州知府，斥舞文吏”，
谳狱务得情，出无辜者百馀人。岁凶，请于上官，得蠲
常赋。严储水法，修预备仓，革排门夫役，令下，人皆称
便。增筑鄱阳白马堤、浮梁湖、白渠，民不扰而事集。常
议凿井济囚渴，忽泉涌东庑下，士民谓仁化所感，名
之曰“应德泉。”暇则诣学，集诸生讲授，置籍以纪善恶，
而时周其匮乏。凡庙器射圃，咸为修治，弦歌俎豆，蔚
然可观。月朔，令父老集社学，训诫子弟，以所没官田
为馆谷资，且下其法于属城，俾以为式。义士节妇，并
见褒礼。淮府官校横恣，稍加诫谕，即谢过求自新。诸
旧例岁可入己者，悉为厘革。上官课治行，为列郡最，
士民咸歌颂之。十一年，诏造郊坛磁砖，刻期七十日。
或言“以土为质，饬之”以磁，可速就。敕不可，曰：“若尔，是上欺天子也。匠不能速办，致愆期。”遂赴诏狱，谪贵州
婺川典史。渡江遇盗，舟人惶骇，敕端坐自如。盗见其
无所有，叹异而去。行次袁州，遘疾卒。敕惟好义理之
学，内行修谨，为士论所称。